  Виталий Пронин Быръёнъёс дыръя Удмуртиын югдурез утиз 4 сюрс полицейской. Соослы юрттӥськизы на 250 пала охранникъёс но 120 военнослужащийёс. МВД-ысь порядокез утёнъя ёзэн кивалтӥсьлэн воштӥсез Сергей Козлов верамъя, 4-тӥ мартэ вуиз быръён ортчытонэз тӥян пумысен 29 ивортон.Полицие ӵемгес ӝожтӥськизы Ижысь но мукет городъёсысь быръёнъя участокъёсысь наблюдательёс. Законэз тӥян шараяськиз 3 учырын гинэ. Ижысь Киров ульчаысь огаз быръёнъя участокын эрказъяськиз йыртэмась. Президентэ мынӥсь огез кандидат сярысь мылкыдзэ воргорон шара верано но возьматоно кариськиз. УИК-ысь веб-камера азьын матькетӥз но, мыжыксэ но сэзъяз. Табере таӵе етӥзъяськемез понна 500 манет штраф тыроз.Мукет кык учырын полициын ужасьёс кырмизы быръён нуналэ листовкаос вӧлмытӥсьёсты. Кылсярысь, Кононов нимтулын воргорон Дэри черкогуртын агитация нуыны малпам. Нош Ижысь Металлугъёслэн городоказы листовкаос люкылӥз 17 аресъем пияш. Кыксылы тыриськон лякемын.Котькуд ивортонэз эскерыны полицейскойёс сак но шаплы басьтӥськылӥзы. Куддыръя бызьылэмзы юнме луиз. Тани Дэри ёросысь Хохряки посёлокысь жингыртӥзы: гурт поселение кенеше депутатэ кандидат, пе, воргоронъёсты аракыен секта. Полицейскойёс верам интые дыртӥзы. Шараязы магазин азьын кыл шерись воргоронъёсты. Калык азьын огез пиосмурт мукетызлы верам: мон со кандидат понна куараме сётысал, аракы ке сектасал... Нош сак пелё-ымо адямиос полицие ӝожтӥськизы.Быръёнъёс ортчизы ке но, югдурез утисьёс капчияк уз на шокче. Уго 10-тӥ но 11-тӥ мартэ Ижын чакламын бадӟым митингъёс ортчытыны.Елена Скворцова. Теги: Быръёнъёс Полиция  